Χταπόδι με ρύζι στη γάστρα
Το εντυπωσιακό στη συνταγή αυτή είναι όχι μονάχα ο συνδυασμός χταποδιού-ρυζιού αλλά η παρουσία του ίδιου του ρυζιού!
1 χταπόδι (περίπου 1.500 γρ.), φρέσκο ή κατεψυγμένο και ξεπαγωμένο, πλυμένο, καθαρισμένο, 150 ml ελαιόλαδο, 5 ξερά κρεμμύδια, χοντροκομμένα, 5-6 καρφάκια γαρίφαλο, 2 φύλλα δάφνης, 150 ml λευκό ξηρό κρασί, 70 ml ξίδι, 2 φλιτζ. τσαγιού ρύζι για πιλάφι, 2-3 κομμάτια φλούδα λεμονιού, αλάτι (λίγο), φρεσκοτριμμένο πιπέρι
Για να φτιάξουμε την συνταγή χταπόδι με ρύζι στη γάστρα αρχικά πλένουμε το χταπόδι, το κόβουμε σε μέτρια κομμάτια και τα στραγγίζουμε σε ένα σουρωτήρι. Σε μια κατσαρόλα ζεσταίνουμε 100 ml από το ελαιόλαδο και σοτάρουμε το χταπόδι σε δυνατή φωτιά, για 4-5 λεπτά. Προσθέτουμε τα κρεμμύδια και συνεχίζουμε το σοτάρισμα για άλλα 4-5 λεπτά και ρίχνουμε τα γαρίφαλα και τη δάφνη.Ανακατεύουμε για 1 λεπτό μέχρι να σκορπίσουν το άρωμά τους, σβήνουμε με το κρασί και το ξίδι και μαγειρεύουμε για 2 λεπτά, μέχρι να φύγει η αψάδα τους, ξύνοντας παράλληλα τυχόν καμένα υπολείμματα από τον πάτο της κατσαρόλας, με ξύλινη κουτάλα, για να διαλυθούν στο υγρό.Προσθέτουμε 2 νεροπότηρα ζεστό νερό, αφήνουμε να πάρει μία βράση, χαμηλώνουμε πολύ τη φωτιά και σιγομαγειρεύουμε με σκεπασμένο σκεύος περίπου 50 λεπτά -1 ώρα ή μέχρι να μαλακώσει αρκετά- δοκιμάζουμε αν είναι έτοιμο, τρυπώντας το με ένα μαχαίρι: αν γλιστρήσει από τη λάμα, είναι έτοιμο.Βγάζουμε τα στερεά υλικά με τρυπητή κουτάλα και τα μεταφέρουμε σε μια πιατέλα. Μετράμε τον ζωμό της κατσαρόλας: πρέπει να είναι 4 φλιτζ. τσαγιού. Αν είναι λιγότερα, συμπληρώνουμε με ζεστό νερό.Προθερμαίνουμε τον φούρνο στους 170-180°C, βάζοντας να ζεσταθεί μαζί και μια μέτρια γάστρα. Μόλις ο φούρνος είναι έτοιμος, βγάζουμε προσεκτικά τη γάστρα, ρίχνουμε τον ζωμό του χταποδιού, το ρύζι και το χταπόδι με τα κρεμμύδια που αφήσαμε στην πιατέλα.Προσθέτουμε τις φλούδες λεμονιού, πιπέρι και το υπόλοιπο ελαιόλαδο, ανακατεύουμε ελαφρά και κλείνουμε τη γάστρα με το καπάκι της.Ψήνουμε για περίπου 20 λεπτά, μέχρι να γίνει το ρύζι. Αν θέλουμε, ξεσκεπάζουμε τη γάστρα το τελευταίο 5λεπτο, για να πάρει ωραίο χρώμα το χταπόδι.
Ρύζι,Χταπόδι,Νηστίσιμα